DEĊIŻJONI TAL-KUMMISSJONI
ta' l-1 ta' Frar 2006
li tagħti ċerti Stati Membri d-deroga prevista fl-Artikolu 3(2) tad-Direttiva tal-Kunsill 92/102/KEE dwar l-identifikazzjoni u r-reġistrazzjoni ta' l-annimali
(innotifikata taħt dokument numru C(2006) 172)
(It-testi biċ-Ċek, il-Franċiż, it-Taljan, il-Pollakk, il-Portugiż u s-Slovakk biss huma awtentiċi)
(2006/80/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/102/KEE tas-27 ta' Novembru 1992 fuq l-identifikazzjoni u r-reġistrazzjoni ta' l-annimali (1), u partikolarment l-Artikolu 3(2)(a) tagħha,
Billi:
(1)
L-Artikolu 3(2) tad-Direttiva tal-Kunsill 92/102/KEE jipprevedi għall-possibilità li l-Istati Membri jiġu awtorizzati biex jeskludu mil-lista ta' stabbilimenti agrikoli meħtieġa bl-Artikolu 3(1) persuni naturali li jrabbu ħanżir wieħed għall-użu jew għal-konsum personali tagħhom, jew biex iqisu ċ-ċirkostanzi partikolari, sakemm dak l-annimal huwa suġġett għall-kontrolli stabbiliti f'dik id-Direttiva qabel kwalunkwe moviment.
(2)
L-awtoritajiet tar-Repubblika Ċeka, Franza, il-Polonja u s-Slovakkja talbu din l-awtorizzazzjoni fir-rigward ta' stabbilimenti agrikoli li jrabbu ħanżir wieħed u taw l-assigurazzjonijiet xierqa għall-kontrolli veterinarji.
(3)
Għalhekk ir-Repubblika Ċeka, Franza, il-Polonja u s-Slovakkja għandhom jiġu awtorizzati biex japplikaw id-deroga.
(4)
Deċiżjoni tal-Kummissjoni 95/80/KE (2) tagħti lill-Portugal id-deroga prevista fl-Artikolu 3(2) tad-Direttiva tal-Kunsill 92/102/KEE dwar l-identifikazzjoni u r-reġistrazzjoni ta' l-annimali.
(5)
Deċiżjoni tal-Kummissjoni 2005/458/KE (3) tagħti lill-Italja id-deroga prevista fl-Artikolu 3(2) tad-Direttiva tal-Kunsill 92/102/KEE dwar l-identifikazzjoni u r-reġistrazzjoni ta' l-annimali.
(6)
Jixraq li jitniżżlu f'deċiżjoni waħda l-Istati Membri li ngħataw id-deroga prevista fl-Artikolu 3(2) tad-Direttiva tal-Kunsill 92/102/KEE dwar l-identifikazzjoni u r-reġistrazzjoni ta' l-annimali.
(7)
Id-Deċiżjonijiet Nru 95/80/KE u Nru 2005/458/KE għandhom għalhekk jitħassru u jitbiddlu b'din id-Deċiżjoni.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Istati Membri elenkati fl-Anness ta' din id-Deċiżjoni huma awtorizzati biex japplikaw id-deroga prevista fl-Artikolu 3(2) tad-Direttiva 92/102/KEE fir-rigward ta' stabbilimenti b'ħanżir wieħed biss.
Artikolu 2
Id-Deċiżjonijiet tal-Kummissjoni 95/80/KE u 2005/458/KE u huma b'dan irrevokati.
Artikolu 3
Din id-Deċiżjoni hija indirizzata lir-Repubblika Ċeka, Franza, l-Italja, il-Polonja, il-Portugall, u s-Slovakkja.
Magħmula fi Brussell, l-1 ta' Frar 2006.